Diari Oficial de la Generalitat Valenciana


Sumari del DOGV 7486, del 16-03-2015 (2015/2350)

RESOLUCIÓ de 6 de març de 2015, de la Conselleria de Governació i Justícia, per la qual s'aproven les bases generals i la convocatòria de la prova de renovació de l'acreditació del personal del servici específic d'admissió.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7486

Data del DOGV
:   16-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2350


Data del document
:   06-03-2015

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia
    * examen

RESOLUCIÓ de 6 de març de 2015, de la Conselleria de Governació i Justícia, per la qual s'aproven les bases generals i la convocatòria de la prova de renovació de l'acreditació del personal del servici específic d'admissió. [2015/2350]  
En virtut de la Resolució d'11 de gener de 2011, de la Conselleria de Governació (DOCV 6443, 21.01.2011), es va convocar la prova avaluadora per a l'obtenció de l'acreditació del personal del servici específic d'admissió a efectuar el 19 d'abril de 2011. Esta prova es va celebrar a les ciutats d'Alacant, Castelló de la Plana i València.  
Per Resolució de 3 de maig de 2011, de la Direcció General de Seguretat i Protecció Ciutadana (DOCV 6515, 06.05.2011), es va publicar el llistat dels aspirants que, havent superat la indicada prova avaluadora, havien obtingut el dret a l'obtenció de l'acreditació de personal del servici específic d'admissió.  
L'article 151 del Decret 52/2010, de 26 de març, pel qual s'aprova el Reglament de la Llei d'Espectacles Valenciana, establix un període de quatre anys des de la data de l'expedició com a període de validesa de l'acreditació anteriorment esmentada.  
En este sentit, per als aspirants aptes de la convocatòria abans esmentada, es considera el 6 de maig com a data d'expedició i, en conseqüència, el 6 de maig de 2015 com a data en què venç el període de quatre anys esmentat. Una circumstància que obliga l'Administració autonòmica, per mandat normatiu, a efectuar els tràmits i actuacions necessaris perquè les persones interessades puguen renovar l'acreditació als efectes laborals pertinents. Així mateix, esta convocatòria permet la renovació als aspirants aptes d'aquelles celebrades al juny i desembre de 2009 i juliol i desembre de 2010 quan estos no es van poder presentar a les seues respectives proves de renovació.  
Per tot això, en virtut del que disposa l'article 33 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb l'article 151 del Decret 52/2010, de 26 de març, i l'article 8 del Decret 118/2014, de 18 de juliol, pel qual s'aprova el Reglament orgànic i funcional de la Conselleria de Governació i Justícia, resolc:  
  
  
Article 1. Objecte i àmbit d'aplicació  
1. És objecte d'esta resolució la regulació de les bases així com la convocatòria de la prova per a la renovació de l'acreditació individual per a l'exercici de les funcions pròpies del servici específic d'admissió.  
  
2. En virtut d'esta resolució, queda convocada la prova per a la renovació de l'acreditació esmentada.  
3. La prova s'efectuarà a les 10.00 hores del dia 21 d'abril de 2015 en convocatòria única, a realitzar en les ciutats d'Alacant, Castelló de la Plana i València.  
Els llocs de realització de les proves són els següents:  
- Província d'Alacant: dependències del CdT, Centre de Turisme Alacant. Direcció: carrer Mont Tossal, s/n, d'Alacant.  
- Província de Castelló: dependències de la Direcció Territorial de la Conselleria de Governació i Justícia a Castelló. Direcció: carrer Major, núm. 78, de Castelló de la Plana.  
- Província de València: dependències de l'Escola Valenciana d'Estudis de la Salut (EVES). Direcció: carrer Juan de Garay, núm. 21, de València.  
  
Article 2. Aspirants convocats  
1. Queden convocats a la realització de la prova els aspirants declarats aptes en la Resolució de 3 de maig de 2011, de la Direcció General de Seguretat i Protecció Ciutadana.  
2. Estan convocats, així mateix, els aspirants declarats aptes en la Resolució de 16 de juliol de 2009, Resolució de 18 de gener de 2010, Resolució de 26 de juliol de 2010 i Resolució de 30 de desembre de 2010 referents a les convocatòries de juny de 2009, desembre de 2009, juliol de 2010 i desembre de 2010, que no es van poder presentar a les respectives proves de renovació.  
3. Els aspirants, excepte declaració en contra indicada de manera expressa en la sol·licitud a què es referix l'article següent, efectuaran la prova de renovació en la seu de la província en què van realitzar la prova avaluadora.  
  
Article 3. Documentació  
Per a la realització de la prova de renovació, els aspirants hauran de presentar la documentació següent:  
- Sol·licitud de renovació de l'acreditació segons model que s'adjunta en l'annex I d'esta resolució.  
- Certificat actualitzat expedit pel Registre Central de Penats per a la realització de la prova de renovació prevista en esta resolució.  
  
- Certificat de pagament de la taxa de 15,15 euros. El model de certificat de pagament de la taxa serà l'indicat en la pàgina web de la Conselleria d'Hisenda i Administració Pública per a la presentació a la prova avaluadora del servici específic d'admissió.  
  
Article 4. Presentació de la documentació  
1. Les persones interessades hauran de presentar la sol·licitud i la documentació referida en l'article anterior el dia de la prova i en el moment de la crida per a entrar a l'aula de l'examen.  
2. L'aspirant que no presente tots o alguns dels documents indicats no serà admés per a la realització de la prova.  
3. Si es presenta alguna documentació incorrecta o inexacta que constituïsca error no esmenable, serà tingut en compte als efectes de l'exclusió de la prova avaluadora encara efectuada esta per la persona interessada.  
  
Article 5. Contingut i duració de la prova  
La prova consistirà en un examen psicotècnic a contestar en una hora.  
  
Article 6. Realització de les proves  
1. Els aspirants hauran d'estar presents en el lloc i a l'hora fixades per a la realització de la prova de renovació el dia i hora assenyalats en esta resolució. La seua distribució en les aules tindrà lloc per rigorós orde alfabètic segons l'organització prevista.  
2. Els aspirants que no compareguen el dia i hora de la prova seran exclosos.  
3. Els aspirants hauran d'acudir a la realització de les proves proveïts del DNI original o passaport. Durant la realització de la prova, els responsables de l'organització podran requerir als aspirants que acrediten la seua identitat en qualsevol moment.  
4. Els aspirants hauran de portar bolígraf.  
  
Article 7. Superació de la prova  
1. Els aspirants que aproven la prova psicotècnica d'acord amb els paràmetres exigits per la Generalitat, hauran adquirit el dret a la renovació de l'acreditació per al servici específic d'admissió.  
  
2. Els paràmetres exigits seran establits prèviament per la comissió avaluadora a què es referix esta resolució. Estos paràmetres es determinaran als efectes de garantir l'objectivitat de la prova i per a seleccionar els perfils més adequats en funció de la finalitat pretesa en esta.  
  
  
Article 8. Llista d'aspirants que han superat la prova  
1. Finalitzada la correcció de la prova psicotècnica, la Conselleria de Governació i Justícia farà pública la relació d'aspirants que han superat esta.  
2. La publicació de la llista d'aspirants aprovats s'efectuarà en els taulers d'anuncis de la Conselleria en les tres províncies així com en qualsevol altre lloc que la comissió considere convenient per a la seua millor difusió entre els interessats.  
3. La resolució en què es publicite la llista definitiva a què es referix este article es publicarà, així mateix, en el Diari Oficial de la Comunitat Valenciana (DOCV).  
4. Els aspirants que no hagen superat la prova podran presentar recurs d'alçada davant de l'òrgan competent d'acord amb allò que s'ha indicat en la normativa en vigor.  
Article 9. Acreditació dels aspirants que hagen superat la prova avaluadora  
1. Els aspirants que hagen superat la prova a què es referix esta resolució obtindran una nova acreditació individual per a l'exercici de les funcions pròpies del servici específic d'admissió. Esta acreditació substituirà a la que es va expedir inicialment que quedarà sense validesa i es considerarà caducada.  
2. La nova acreditació serà emesa i posada a disposició dels aspirants aprovats en el termini màxim de dos mesos a computar des de la publicació en el Diari Oficial de la Comunitat Valenciana de la llista a què es referix l'article anterior. En este sentit, les persones interessades que hagen aprovat la prova avaluadora podran exigir l'entrega d'esta acreditació una vegada transcorregut el termini indicat.  
  
Article 10. Comunicació d'incidències  
A fi d'atendre les possibles comunicacions i resoldre les incidències que es puguen plantejar en relació amb la prova, les persones interessades es podran dirigir al president o secretari de la comissió avaluadora als efectes que este les considere. La comissió resoldrà en el termini més breu possible.  
  
Article 11. Comissió avaluadora  
1. El règim jurídic aplicable a la comissió avaluadora serà el que s'establix per als òrgans col·legiats en el capítol II del títol II de la Llei 30/1992, i en les altres normes que els siguen d'aplicació. En tot cas, almenys un dels membres de la comissió, o el seu suplent, haurà d'estar present en els llocs on s'efectue l'examen en el dia, hora i lloc convocats. A estos efectes, s'assegurarà la coordinació entre les tres províncies a través de la persona que ocupe la presidència de la comissió.  
  
2. Sobre la percepció de dietes dels membres de la comissió caldrà ajustar-se al que disposa la normativa en vigor.  
3. La persona que ocupe la presidència podrà sol·licitar als membres de la comissió avaluadora una declaració expressa de no trobar-se en cap de les causes d'abstenció i recusació previstes en els articles 28 i 29 de la Llei 30/1992. Esta declaració l'emplenaran també, si és el cas, els assessors especialistes i pel personal auxiliar que la comissió incorpore als seus treballs.  
4. Les persones interessades podran promoure la recusació dels membres de la comissió quan, al seu parer, concórreguen en estos alguna de les causes previstes en la normativa vigent.  
5. Amb anterioritat suficient a la iniciació de les proves, la Conselleria de Governació i Justícia publicarà en el Diari Oficial de la Comunitat Valenciana resolució per la qual es nomene als nous membres de la comissió que hagen de substituir als qui hagueren perdut la seua condició per alguna de les causes previstes en este article.  
  
6. En tot allò no previst en estes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon orde de la convocatòria.  
7. Si la comissió avaluadora, en qualsevol moment del procés, tinguera coneixement o dubtes basats que algun dels aspirants incomplix un o més dels requisits exigits en la convocatòria, podrà requerir-li els documents acreditatius del seu compliment. En el cas que no queden acreditats, la comissió, amb audiència prèvia a la persona interessada, haurà d'emetre proposta motivada de la seua exclusió del procediment dirigida a la Direcció General competent de la Conselleria de Governació i Justícia i li comunicarà, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra la resolució d'exclusió que s'emeta es podrà interposar un recurs administratiu en els termes de la Llei 30/1992.  
  
DISPOSICIONS ADDICIONALS  
  
Primera. Composició de la comissió avaluadora  
Titulars:  
Presidència: Julio J. Martínez-Fortún González, subsecretari de la Conselleria de Governació i Justícia.  
Secretaria: Fernando Castellano Martí, cap del Servici d'Espectacles de la Conselleria de Governació i Justícia.  
Vocals:  
- Mercedes Igualada Portalés, directora territorial de la Conselleria de Governació i Justícia a València.  
- Araceli Martínez Márquez, directora territorial de la Conselleria de Governació i Justícia a Alacant.  
- Susana Fernández Santana, directora territorial de la Conselleria de Governació i Justícia a Castelló.  
- Milagros Pastor Jiménez, psicòloga de l'IVASPE. Conselleria de Governació i Justícia.  
- Francisco Fornés Úbeda, metge cap de Salut Laboral de la Policia Local de l'Ajuntament de València.  
Suplents:  
Presidència: María Ángeles Rossell Carrero, secretària general administrativa de la Conselleria de Governació i Justícia.  
Secretaria: Juan José Falaguera Aguilar, cap de la Secció de Gestió Administrativa del Servici d'Espectacles de la Conselleria de Governació i Justícia.  
Vocals:  
- María Luisa González Castellano, cap de l'Equip d'Espectacles de la Direcció Territorial de la Conselleria de Governació i Justícia a València.  
- Miquel Rovira Esteller, cap de la Secció d'Interior de la Direcció Territorial de la Conselleria de Governació i Justícia a Castelló.  
- María José Abad Bernabeu, cap de la Secció de Règim Jurídic de la Direcció Territorial de la Conselleria de Governació i Justícia a Alacant.  
- Ángeles Navarro Gosálbez, cap del Servici de Formació en Seguretat i Emergències de la Conselleria de Governació i Justícia.  
- María del Mar Talavera López, cap del Negociat de Formació II de la Conselleria de Governació i Justícia.  
  
Segona. Foto carnet i comunicació de les persones interessades  
Les persones aspirants que hagen superat la prova i que, per tant, adquirisquen el dret a la renovació de l'acreditació, hauran d'aportar una foto grandària carnet actualitzada en el termini d'un mes des de la publicació en el Diari Oficial de la Comunitat Valenciana de la resolució on es faça pública el llistat d'aprovats. El lloc de presentació de la foto seran les dependències de la Conselleria de Governació i Justícia a Alacant, Castelló i València.  
En el supòsit de la no-presentació, l'acreditació s'expedirà amb la foto anterior.  
D'esta manera, la persona aspirant aprovat haurà de comunicar a la Conselleria de Governació i Justícia la manera que desitge per a rebre l'acreditació (bé enviament per correu bé per recollida presencial).  
  
València, 6 de març de 2015.- El director general de Seguretat i Protecció Ciutadana: Manuel Roca Melchor.